Verdagte vas vir aanval op Dendron-plaasVoetspore op die toneel gevind. (Foto: Verskaf) ’n Verdagte is Woensdag in die vroeë oggendure in hegtenis geneem vir sy beweerde betrokkenheid by die aanval op die sewentigjarige Basie Nelson op sy plaas buite Dendron in Limpopo. Nelson is op 8 Mei in sy huis oorrompel waarna ŉ struweling klaarblyklik tussen Nelson en vier aanvallers ontstaan het. Nelson is tydens die voorval met ŉ skerp voorwerp in die kop gesteek. Maroela Media het vroeër berig die aanvallers het met ŉ verskeidenheid items op die vlug geslaan. Nelson is ernstig beseer en is met ŉ lugambulans na ŉ hospitaal geneem. Volgens die Heritage Protection Group is een van die verdagtes vanoggend in samewerking met die plaaslike polisie by die Tshikota-nedersetting in Makhado in hegtenis geneem. Nelson se selfoon is in die verdagte se besit gevind. Die groep het in ’n verklaring op Facebook gesê die verdagte se drie makkers is reeds ’n week ná die aanval ook in Makhado in hegtenis geneem op aanklagte van roof, aanranding met die opset om ernstig te beseer asook die besit van vermoedelik gesteelde eiendom. Al drie is Zimbabwiese burgers. Maroela Media wag op kommentaar van die betrokke polisiewoordvoerder.